Bezáratta a jegyzõ a Gödör Klub büféjét
Nincs engedélye a kitelepülésre a Gödör Klubnak, ezért a kerületi jegyzõ bezáratta a szórakozóhely büféjét. A Gödör azért nem kapott öt éve engedélyt, mert az Erzsébet tér tulajdoni helyzete zavaros. Rogán Antal polgármester korábban azt ígérte, szigorúan ellenõrizni fogják a csendrendelet betartását.
Nem lehet ételt és italt kapni az Erzsébet téri Gödör Klubban, miután az V. kerület jegyzõje bezáratta a szórakozóhely büféjét - közölte a klub pénteken az MTI-vel. Rónaszéki László, az V. kerület jegyzõje a távirati irodának azt mondta, csütörtök este ellenõrzést tartottak a klubban, amelyrõl kiderült, nincs mûködési engedélye. Ezért addig nem folytathatnak ott vendéglátóipari tevékenységet, ameddig be nem szerzik a szükséges papírokat.

Maróti Dániel, a szórakozóhely programszervezõje szerint amióta a klub üzemel - több mint öt éve - csak ideiglenes kitelepedési engedéllyel rendelkezik. A mûködési engedély megszerzéséhez ugyanis szükség volna a tulajdonos hozzájárulásához: a telek a Fõvárosi Önkormányzaté, míg a felépítményt az Oktatási és Kulturális minisztérium finanszírozta, a tér egy része pedig a Miniszterelnöki Hivatalhoz tartozik.

A rendezetlen jogi helyzet miatt a klub vezetõsége képtelen megszerezni a szükséges papírokat, így valóban az a helyzet állt elõ, hogy öt éve csak ideiglenes kitelepedési engedéllyel mûködik a szórakozóhely. A klub vezetõsége azt reméli, hogy ezt a helyzetet a jövõ hét elejére rendezni tudják.

Rogán Antal, az V. kerület fideszes polgármestere csütörtökön sajtótájékoztatón arról beszélt, hogy szigorúan ellenõrizni fogja az önkormányzat, hogy betartja-e az este nyolc órakor életbe lépõ csendrendeletet az Erzsébet téren mûködõ szórakozóhely. "Ha azt tapasztaljuk, hogy a szórakozóhelyrõl kiszûrõdõ zaj zavarja a környéken élõket, akkor a kerület jegyzõjénél kezdeményezni fogom a szeszesital-forgalmazás betiltását" - mondta.
Rogán Antal szórakozóhely Gödör Klub Erzsébet tér jegyzõ